Jannie du Toit in Johannesburg aangevalJannie du Toit (Foto: Facebook) Die sanger Jannie du Toit is Woensdagaand buite The Market Square in Newtown, Johannesburg, met ‘n mes aangeval. Du Toit (66) het die Aardklop 2018-programbekendstelling by dié teater bygewoon. Hy het ná die bekendstelling, omstreeks 21:00, na sy motor gestap wat in die straat parkeer was, toe hy met ŉ mes aangeval en van sy selfoon beroof is. Maroela Media verneem Du Toit is nie ernstig beseer nie. Hy kon ook self uitstap na die motor wat hom hospitaal toe geneem het. Susan Lombaard, uitvoerende hoof van Maroela Media, was op die toneel en het gesê die Markteater en organiseerders het die situasie goed hanteer. “Hulle het dadelik sekuriteitbeamptes ontbied en ŉ bussie is gereël om persone veilig na hul motors te neem.” Maroela Media verneem omstanders het die aanvaller voorgekeer en op die perseel gehou totdat die polisie hom in hegtenis kon neem. Du Toit is vroeër vanjaar in Melville, Johannesburg, met Therina (52) getroud. Sy jongste album, Oesjaar, word later vanjaar uitgereik. Meer inligting sal volg.